Sagði Ásmundur að það ætti að vera hvati í launauppbyggingu til þess að fólk menntaði sig , væri drífandi og kæmi með nýjungar , en það gengi ekki upp þegar fyrirtæki greiddu efsta laginu laun sem verkamenn gætu ekki látið sig dreyma um á heilli starfsævi . Sagðist hann ætla að beita sér fyrir jöfnuði í þjóðfélaginu í komandi kjarasamningum . Vísaði hann til þess að nefnd á vegum ríkisstjórnarinnar væri að endurskoða skattkerfið og hátekjuskattur væri hluti af því . Þáttarstjórnandi spurði Ásmund ítrekað hvort hátekjuskattur hefði verið ræddur innan ríkisstjórnarinnar og sagði Ásmundur að svo hefði ekki verið en skatturinn hefði verið ræddur innan þeirra hópa sem hefðu með breytingarnar að gera .